ሆኖም ኤምከ ይህን ጅምላ አስተሳሰብ ተገቢ ሆኖ አያገኙትም። እንደርሳችው አፍሪቃ ብዙዎች አገሮች የኤኮኖሚ ዕድገት እያሣዩ ያሉባት ግዙፍ ክፍለ-ዓለም ናት። በተለይ ዛሬ የጥሬ ሃብት እሽቅድድሙ በጠነከረበት ወቅት አልማዝን፣ ወርቅን፣ ፕላቲንን፣ ጋዝና ነዳጅ ዘይትን የመሳሰለ ሃብቷ አፍሪቃን ክብደት ይሰጣታል፤ ይህ ጸጋ ለዕድገት የሚበጅም ነው። ይህን ቀደም ብላ የተረዳችው ቻይና ዛሬ ሲሶውን የጥሬ ሃብት ፍላጎቷን የምትሸፍነው በአፍሪቃ ነው። ቤይጂን በወቅቱ ከአፍሪቃ መንግሥታት ጋር የፈጠረችው የንግድ ግንኙነትም ከምዕራቡ ዓለም በልጧል። የበርሊኑ ባንክ አስተዳዳሪ በርንድ ኤምከ “ምዕራባውያኑ በኢንዱስትሪ ልማት የበለጸጉ መንግሥታት ይዞታችው ሊያደርጉ በሚገባው ቁልፍ የሆነ ዘርፍ እየተበለጡ ነው። እና ታላቅ አደጋ ይታየናል። በዚህ የተነሣም ነው የአውሮፓ ገን’ዘብ፤ የጀርመንንንም ጨምሮ እንደ ልማት ዕርዳታ ብቻ ሣይሆን በመዋዕለ-ነዋይ መልክ ወደ አፍሪቃ መፍሰሱ ተገቢ ነው የምንለው። እርግጥ በሚፈሰው ገንዘብ ብዙ ትርፍ ሊያገኙ የሚችሉት የጀርመን ካፒታል አቅራቢዎች ብቻ ሣይሆን የአፍሪቃ ኩባንያዎችንም ተጠቃሚ መሆናቸው የሚፈለገው ውጤት ነው” ብለዋል።
